text: Nisseskov skal lokke familier på gåtur
  19 december 2017 kl. 12.32
  En Nisseskov ved Store Darum skal være med til at skabe julestemning. Her har byens børn spillet en vigtig rolle.
  I Store Darum ved Esbjerg har de fået 184 sæsongæster i skoven.
  Her titter en række trænisser nemlig frem blandt træer og nedfaldne blade.
  - Vi var nogle stykker, der sad og snakkede om, hvordan vi kunne skabe julestemning og julehygge herude. Nogen snakkede om julelys i lygtepælene, men det var jo lidt en større udskrivning, siger Mette Brink Christiansen, der er folkeskolelærer i byen, til TV SYD.
  Der blev tænkt på højtryk, og pludselig var idéen der.
  - Hvad er det, der får familierne ud at gå en tur? Det er da selvfølgelig, hvis deres børn har været med til at lave noget, så der er flere, der har ejerskab over det, man går og kigger på, siger Mette Brink Christiansen.
  Derfor står de 184 trænisser, som byens børn har malet, nu rundt om i skoven ved Store Darum.
  Udover nisser bliver der hver dag hængt en ny julehilsen op i Nisseskoven. Da TV SYD var på besøg, kunne man læse om juletræets historie. Det er bestemt ikke udelukket, at nisserne vender tilbage næste år.
  - Hvis vi kan finde et sted, hvor nisserne kan bo i foråret og sommeren, så kan vi jo godt gøre det igen. Ellers kan vi lave nogle nye, siger Mette Brink Christiansen med et smil. 
  Darum Lokalråd har doneret maling til nisserne
  